‘অপারেশন সিঁদুর’ নিয়ে ফের ভূয়সী প্রশংসা বাসুসেনা প্রধানের

ওয়েব ডেস্ক : ‘অপারেশন সিঁদুর’ (Operation Sindoor) নিয়ে ফের ভূয়সী প্রশংসা করলেন ভারতের বাসুসেনা প্রধান অমরপ্রীত সিং (Amar Preet Singh)। পাকিস্তানের ভিতরে ঢুকে কত পাক যুদ্ধবিমান ধ্বংস করেছিল ভারতীয় বায়ুসেনা, ৯৩ তম এয়ার ফোর্স ডে-তে তার হিসেব দিলেন তিনি। অন্যদিকে ভারতীয় বিমান ধ্বংসের যে দাবি করেছিল পাকিস্তান, তা উড়িয়ে দিলেন বায়ুসেনা প্রধান।

বায়ুসেনা প্রধান অমরপ্রীত সিং (Amar Preet Singh) জানিয়েছেন, ‘অপারেশন সিঁদুর’-এ (Operation Sindoor) ভারত যে অভিয়ান চালিয়েছিল তা বেশ তাৎপর্যপূর্ণ। এই অভিযানে পাকিস্তানের ৩০০ কিলোমিটার ভিতরে ঢুকে লক্ষ্যবস্তুগুলিতে হামলা চালিয়েছিল ভারতীয় বায়ুবাহিনী। তিনি জানান, ভারতের এই প্রত্যাঘাতে পাঁচটি F16 ও JF-17 যুদ্ধবিমান ধ্বংস হয়েছে। এছাড়া ধ্বংস করা হয়েছিল, বেশ কিছু রাডার, হ্যাঙ্গার রানওয়ে এবং কম্যান্ড অ্য়ান্ড কন্ট্রোল সেন্টার।

আরও খবর : ভারত-চীনের মধ্যে ফের শুরু হচ্ছে বিমান পরিষেবা!

বায়ুসেনা প্রধান আরও জানিয়েছেন, ভারতের এই প্রত্যাঘাতে পাকিস্তানের এমন অবস্থা হয়েছিল যে তারা যুদ্ধবিরতির আবেদন জানায়। এক রাতেই গোটা পাক বাহিনীকে ভারতীয় বিমানবাহিনী কাবু করেছিল বলেও জানিয়েছেন তিনি। এই অপারেশনের জন্য অমরপ্রীত সিং ভারতীয় বায়ু বাহিনীর (Indian Airforce) পাশাপাশি সেনাবাহিনী ও নৌবাহিনীকেও কৃতিত্ব দিয়েছেন।

উল্লেখ্য, গত ২২ এপ্রিল পহেলগামে (Pahalgam) ঘটে গিয়েছিল এক ভয়াবহ ঘটনা। জঙ্গিদের গুলিতে মৃত্যু হয়েছিল ২৬ জন পর্যটকের। এই হামলার জবাব দিতে গত ৭ মে গভীর রাতে পাকিস্তানে ‘অপারেশন সিঁদুর’ চালায় ভারত। সেই হামলায় পাকিস্তানের বহু জঙ্গিঘাঁটি ধ্বংস হয়ে গিয়েছে। সেই হামলার পরে হামলা চালিয়েছিল পাকিস্তান। কিন্তু তার জবাব দেয় ভারতীয় সেনা। এর পরে ১০ মে দুই দেশ যুদ্ধবিরতিতে সম্মত হয়।